*Το Βήμα*, 22.4.1954

Ένα ταξίδι εις την Μαύρην Ήπειρον

Με ποίας μεθόδους επιδιώκεται η αναμόρφωσις των ιθαγενών

Οι Αγγλικοί όροι διά συνθήκην με τους Μάου Μάου

Του απεσταλμένου μας κ. Χρ. Δ. Λαμπράκη – 3

Ολίγα μίλια έξω από την Ναϊρόμπι, εις μίαν εκτεταμένην και περιφραγμένην περιοχήν, ευρίσκονται συγκεντρωμένοι όλοι οι αιχμάλωτοι Μάου Μάου, ή μάλλον εκείνοι εκ των συλληφθέντων διά τους οποίους διατηρούνται ακόμη ελπίδες αναμορφώσεως. Οι άλλοι, οι αποδεδειγμένοι σφαγείς και οι «ανεπίδεκτοι», αποστέλλονται εις το στρατόπεδον συγκεντρώσεως μιας μακρινής νήσου, της Μάντα.

Εδώ εις την Ναϊρόμπι επιχειρείται η ηθική αποκατάστασις των ιθαγενών διά του... Χριστιανισμού! Θεωρητικώς, κάθε παρόμοια προσπάθεια αξίζει, αναλόγως, έπαινον ή θαυμασμόν, με την προϋπόθεσιν όμως ότι εις την προσπάθειαν μετέχει και η καλή πίστις. Εις την ειδικήν αυτήν περίπτωσιν συμβαίνει, δυστυχώς, η καλή πίστις να συμβαδίζη αχώριστα με την *αφέλειαν*. Πώς είναι δυνατόν να δεχθούμε την ύπαρξιν αφελείας εις αναμορφωτάς – Ευρωπαίους και Αφρικανούς – που έχουν απόλυτην επίγνωσιν του ποιού και της ψυχολογικής καταστάσεως των κρατουμένων; Αντελήφθην ότι κανείς εντός του στρατοπέδου δεν πιστεύει εις την αποτελεσματικότητα της «διαφωτίσεως», η οποία κυριολεκτικώς «*εκτοξεύεται*» εναντίον όλων των Κικούγιου που απώλεσαν, όπως είπαμεν χθες, την επίκτητην έστω πνευματικήν πρόοδον μισού αιώνος εκπολιτισμού.

Ένας Άγγλος βουλευτής της Κένυα μου έλεγε πως θεωρεί τον Εθνικισμό, τον αταβισμό, αλλά κυρίως τους ψυχολογικούς παράγοντας ως αιτίαν της εξεγέρσεως: Τους ιστούς της Αφρικανικής ψυχοσυνθέσεως, ποία χριστιανική διδασκαλία θα κατορθώση να τους διαλύση; Ποίες απόπειρες ηθικής αναπλάσεως θα τελεσφορήσουν επ’ αυτού του υλικού; Πουθενά δεν αντιλαμβάνεται σαφέστερα ο επισκέπτης τας θεμελιώδεις διαφοράς Ευρωπαίων και Αφρικανών! Και αφού ζυγίση οφέλη και μειονεκτήματα, αφού αναλογισθή και εκτιμήση τα περιθώρια επιτυχίας που υπάρχουν εδώ, το πηλίκον των συμπερασμάτων του θα είναι οδυνηρό: Μία κωμωδία, μία απαραίτητη κωμωδία, που δεν οδηγεί πουθενά. Απαραίτητη ωστόσο, διότι αν δεν είναι εις το χέρι των Ευρωπαίων να μεταβάλουν τους ανθρώπους αυτούς, είναι αναγκασμένοι να τους κρατούν περιωρισμένους.

Το σύστημα εργασίας του στρατοπέδου θυμίζει διϋλιστήριον: Χωρίζεται εις οκτώ τμήματα, οι δε κρατούμενοι μεταπηδούν από το ένα εις το άλλο, αναλόγως του πνεύματος συνεργασίας που επιδεικνύουν. Το πρώτο δηλαδή τμήμα περιλαμβάνει τους φιλικώς διακειμένους, ενώ εις το όγδοον ευρίσκονται τα «αγύριστα κεφάλια» που θα μεταφερθούν εις το στρατόπεδον της Μάντα. Οι συνεργαζόμενοι φθάνουν τους 320, αλλά ο αριθμός αυτός δεν σημαίνει τίποτε, διότι τα προνόμια και η μεταχείρισίς των είναι τόσον εξαιρετική, ώστε με τον καιρόν οι περισσότεροι εμφανίζονται ως συνεργάται της Αγγλικής Διοικήσεως. Ωρισμένοι μάλιστα ζητούν να αποσταλούν και ως στρατιώται εναντίον των Μάου Μάου! Μέχρι στιγμής όμως η πρότασίς των δεν έγινε δεκτή.

Αρκετοί είναι επίσης οι απόφοιτοι Γυμνασίων ή και Ανωτάτων Σχολών, μορφωμένα παιδιά των Κικούγιου, εναντίον των οποίων δεν επικρέμεται συνήθως καμμία συγκεκριμένη κατηγορία. Διότι συμβαίνει ο κρατούμενος να αγνοή τους λόγους της φυλακίσεώς του: Ως απάντησιν, η Διοίκησις επαναλαμβάνει ακούραστα ότι το στρατόπεδον της Ναϊρόμπι «δεν τιμωρεί, *προλαμβάνει*».

Το θετικόν μέρος – υπάρχει και αυτό – έγκειται εις την εκμάθησιν μιας τέχνης εις τους κρατουμένους, ούτως ώστε να μην βγουν πάλιν εις τον κόσμον ως στοιχεία απροσάρμοστα. Απόπειρες δε αποδράσεως δεν εσημειώθησαν: Οι κίνδυνοι που θα αντιμετωπίσουν οι φυλακισμένοι διά να φθάσουν – και αφού φθάσουν – εις τα κρησφύγετα των Μάου Μάου είναι μεγάλοι, και ο Αφρικανός δεν είναι θαρραλέος. Προτιμά να αναμείνη την κρίσιν της Επιτροπής, που θα τον κηρύξη ένοχον ή μη. Οι «διαφωτισταί» – ιεροκήρυκες διαφόρων χριστιανικών δογμάτων – καλλιεργούν αυτήν την ελπίδα, τόσον μάλλον αφού είναι και... υποθετική! Οι κρατούμενοι, έστω και αν αποδειχθούν αθώοι, θα παραμείνουν εντός του στρατοπέδου. Ίσως κάποιαν ημέραν, όταν κοπάση η αναταραχή... Αλλά πότε θα κατασταλή η ανταρσία;

Ο τόνος των συνομιλιών εις την πόλιν των Νυέρι, μεταξύ των Άγγλων στρατιωτικών και αντιπροσώπων των Μάου Μάου εχρωματίσθηκε από τας απωλείας των τελευταίων. Οι δυνάμεις των Μάου Μάου δεν έχουν ακριβώς υπολογισθή λόγω ελλείψεως τακτικού στρατού. Ωστόσον, οι μονίμως πολεμούντες εις το όρος Κένυα – ένας μικρός μόνον πυρήν – δεν υπερβαίνουν τους 7.500 έως 8.000 άνδρες, ο δε μέσος όρος των απωλειών είναι περίπου, όπως μου εγνωστοποιήθη, τετρακόσιοι νεκροί μηνιαίως. Οι αριθμοί παίρνουν εντυπωσιακόν χαρακτήρα, όταν υπολογίση κανείς ότι Κικούγιου πιστοί εις τους Βρεττανούς είναι 40.000, ενώ ολόκληρη η φυλή αριθμεί περί το 1.250.000 μελών, περιλαμβανομένων βέβαια και των γυναικοπαίδων.

Σήμερα, οι διαπραγματεύσεις εις το Νυέρι τηρούνται απολύτως μυστικαί – και αναγγέλλεται κάθε τόσον ότι «διεκόπησαν οριστικώς» – ιδίως αφ’ όταν ωρισμέναι φανταστικαί «αποκαλύψεις» παρείλκυσαν την πρόοδόν των. Οι Βρεττανοί παρουσιάζουν εαυτούς όχι ως συνδιαλεγομένους, αλλ’ ως θέτοντας όρους, και βαρυτάτους μάλιστα. Ωσάν χαρακτηριστικόν της αδιαλλαξίας των, με επληροφόρησαν ότι διετυπώθη, κατά λέξιν, εις τους αντιπροσώπους των ανταρτών, πως «δεν πρόκειται να χαρισθή η ελευθερία» εις όσους παραδοθούν. Θα φυλακισθούν διά δέκα ή είκοσι χρόνια ή και εφ’ όρου ζωής, αναλόγως των αδικημάτων που διέπραξαν. Όταν εξέφρασα την απορίαν μου – κατά πόσον δηλαδή χαμογελά εις τους Μάου Μάου μια τέτοια προοπτική – απήντησαν ότι, κατ’ αντίθεσιν των όσων πιστεύομεν εμείς οι Ευρωπαίοι, οι ιθαγενείς κουράσθηκαν γρήγορα και εκνευρίσθηκαν από αυτόν τον αγώνα, βιάζονται δε να θέσουν τέρμα εις την ζωήν του κυνηγημένου αγριμιού.

Εφόσον αι προτάσεις των Άγγλων δεν γίνουν αποδεκταί, η πύλη της συνδιαλλαγής κλείνει ερμητικώς: Όχι, οι Βρεττανικοί κυβερνητικοί δεν πρόκειται να απορρίψουν άνευ μελέτης, λέγουν, φρόνιμες τυχόν προτάσεις. Αι προτάσεις πιθανόν να αναφέρονται εις θέματα διοικητικών προνομίων, αλλ’ όχι κατοχής γαιών. Επί του σημείου αυτού η Αγγλική Διοίκησις δεν δέχεται επέμβασιν και υποδείξεις, κρατώντας διά τον εαυτόν της το απόλυτον και απεριόριστον δικαίωμα να ορίση και να κατανείμη τας γεωργικάς περιοχάς. *Μην λησμονούμε* ότι εις μίαν χώραν την οποίαν οι Άγγλοι επιθυμούν να αναπτύξουν πλήρως από οικονομικής και στρατιωτικής απόψεως, η παρουσία εξελιγμένου ιθαγενούς στοιχείου δυσχεραίνει πολύ το έργον των, ιδίως όταν το στοιχείον αυτό προβάλη και απαιτήσεις. Πρέπει τότε να παταχθή: οι Μάου Μάου ήσαν η πρόφασις, η ευκαιρία, και μία τέτοια ευκαιρία δεν πρέπει να διαφύγη, προτού εξαντληθούν όλες οι δυνατότητες που προσφέρει. Δι’ αυτό ίσως και να μη βιάζονται υπερβολικά οι Βρεττανοί να τερματίσουν τον αγώνα. Επί πολλά ακόμη έτη, έστω και αν η επαναστατική κίνησις διοχετευθή εις παρανόμους αλλ’ αδρανείς οργανώσεις, οι Κικούγιου δεν θα είναι εις θέσιν να δυσχεράνουν το έργον των Ευρωπαίων!

Τα μελλοντικά σχέδια της Διοικήσεως, ως αποτέλεσμα του κινήματος, δεν είναι απολύτως σαφή. Μελετάται όμως ένα νέο Σύνταγμα, σχεδιάζεται η ίδρυσις περισσοτέρων Αφρικανικών Πανεπιστημίων, ούτως ώστε οι ιθαγενείς που εσπούδαζαν έως σήμερα εις την Αγγλίαν, να δύνανται να μορφώνονται πλήρως, αλλά *χωρίς* να εξέρχωνται της Αφρικής, και η θέσπισις Αγροτικού Σχεδίου. Εις τα θέματα αυτά θα ρίψωμεν ένα βλέμμα εις άλλο σημείωμα, εφόσον δεν αφορούν πλέον τους Μάου Μάου και την τύχην των, αλλά μάλλον τα συμφέροντα και τας ανάγκας ημών των Ευρωπαίων.

ΧΡΗΣΤΟΣ Δ. ΛΑΜΠΡΑΚΗΣ